URDHËR
Nr. 43, datë 1.2.2024

[bookmark: _GoBack]PËR MBYLLJEN E VEPRIMTARISË SË INSTITUCIONIT ARSIMOR PARAUNIVERSITAR PRIVAT, KOPSHTI “SHPRESA”

Në mbështetje të pikës 4, të nenit 102, të Kushtetutës të Republikës së Shqipërisë, të pikës 7, të nenit 42, të ligjit nr. 69/2012, “Për sistemin arsimor parauniversitar në Republikën e Shqipërisë”, të ndryshuar, dhe urdhrit nr. 565, datë 5.10.2023, të ministrit të Arsimit dhe Sportit, “Për delegimin e kompetencave dhe caktimin e detyrave të zëvendësministrit të Arsimit dhe Sportit, znj. Nina Guga”,

URDHËROJ:

1. Mbylljen e veprimtarisë së institucionit arsimor parauniversitar privat, kopshti “Shpresa”, të subjektit juridik shoqata “Varka”, i licencuar me urdhrin nr. 114, datë 16.5.2002, të ministrit të Arsimit dhe Shkencës, “Për funksionimin e institucionit arsimor parauniversitar jopublik, kopshti ‘Shpresa’”, me kërkesën e tij, regjistruar në MAS me nr. 7304 prot., datë 20.11.2023. 
2. Institucioni arsimor parauniversitar privat, kopshti “Shpresa”, ka për detyrë:
a) të vendosë në dispozicion të Zyrës Vendore të Arsimit Parauniversitar Lushnjë, çdo informacion të kërkuar deri në plotësimin dhe mbylljen e të gjitha kërkesave të parashikuara në këtë urdhër;
b) të dorëzojë në Zyrën Vendore të Arsimit Parauniversitar Lushnjë, të gjithë dokumentacionin lidhur me veprimtarinë e kryer;
c) të kthejë pagesat e kryera nga prindi/përfaqësuesi ligjor i fëmijës për pjesën e papërfunduar të arsimit parashkollor, si dhe çdo detyrim tjetër të papërmbushur, nëse ka. 
3. Zyra Vendore e Arsimit Parauniversitar Lushnjë, ka për detyrë:
a) të ngrejë grup pune brenda 3 (tri) ditëve nga hyrja në fuqi e këtij urdhri dhe të marrë masat për mbylljen e veprimtarisë së institucionit arsimor parauniversitar privat, kopshti “Shpresa”;
b) të administrojë të gjithë dokumentacionin lidhur me veprimtarinë mësimore të kryer nga institucioni arsimor parauniversitar privat;
c) të ruajë në arkivin e institucionit dhe më tej të arkivojë sipas ligjit nr. 9154, datë 6.11.2003, “Për arkivat”, dokumentacionin e dorëzuar nga institucioni arsimor parauniversitar privat, kopshti “Shpresa”.
4. Drejtoria e Përgjithshme e Arsimit Parauniversitar dhe Drejtoria Rajonale Arsimore Parauniversitare Fier, të monitorojnë veprimtarinë e Zyrës Vendore të Arsimit Parauniversitar, Lushnjë, për zbatimin e detyrave, sipas këtij urdhri.
5. Në rast të moszbatimit të detyrimeve, nga institucioni arsimor parauniversitar privat, kopshti “Shpresa”, të përcaktuara në pikën 2, të këtij urdhri, Zyra Vendore e Arsimit Parauniversitar, Lushnjë, të marrë të gjitha masat, sipas legjislacionit në fuqi.
6. Urdhri nr. 114, datë 16.5.2002, i ministrit të Arsimit dhe Shkencës, “Për dhënien e lejes së funksionimit të institucionit arsimor jopublik”, kopshti ‘Shpresa’”, shfuqizohet. 
7. Ngarkohen për zbatimin e këtij urdhri, Sekretari i Përgjithshëm në Ministrinë e Arsimit dhe Sportit, Drejtoria e Përgjithshme Rregullatore për Arsimin dhe Sportin, Drejtoria e Përgjithshme e Arsimit Parauniversitar, Drejtoria Rajonale Arsimore Parauniversitare, Fier, Zyra Vendore e Arsimit Parauniversitar, Lushnjë, institucioni arsimor parauniversitar privat, kopshti “Shpresa”.
Ky urdhër hyn në fuqi menjëherë dhe botohet në Fletoren Zyrtare.

ZËVENDËSMINISTËR I ARSIMIT DHE SPORTIT
Nina Guga
